NARIADENIE KOMISIE (ES) č. 1750/2004
z 8. októbra 2004,
ktorým sa mení a dopĺňa nariadenie (ES) č. 1019/2002 o obchodných normách na olivový olej
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady č. 136/66/EHS z 22. septembra 1966 o vytvorení spoločnej organizácie trhu s olejmi a tukmi (1) najmä na jeho článok 35a,
keďže:
(1)
Podľa článku 5 písm. c) nariadenia Komisie (ES) č. 1019/2002 (2), sa označenie organoleptických vlastností môže uvádzať na etikete len vtedy, ak sa opiera o výsledky analytickej metódy uvedenej v nariadení Komisie (EHS) č. 2568/91 z 11. júla 1991 o charakteristikách olivového oleja a oleja z olivových zvyškov a o relevantných analytických metódach (3).
(2)
Podľa desiatej zarážky ods. 1 článku 2 nariadenia (EHS) č. 2568/91 sa hodnotenie organoleptických vlastností vykonáva podľa metódy stanovenej v prílohe XII uvedeného nariadenia, pričom sa môžu používať iba pozitívne charakteristické znaky uvedené v tejto prílohe. Avšak vzhľadom na veľmi malý počet organoleptických znakov stanovených v uvedenej prílohe XII obchodníci narážajú na ťažkosti pri opise organoleptických vlastností na etiketách ich olejov.
(3)
V súčasnosti neexistuje objektívna metóda na hodnotenie určitých organoleptických vlastností, ktoré značne zlepšujú panenské olivové oleje, pokiaľ ide o chuť, arómu a farbu, takéto znaky sa nemôžu objaviť na etiketách. Navyše pozitívne organoleptické znaky uvedené v prílohe XII nariadenia (EHS) č. 2568/91 nemôžu pokryť celú škálu druhov olív alebo chutí panenských olivových olejov.
(4)
Medzinárodné orgány ešte stále pracujú na výskume nových metód hodnotenia organoleptických vlastností, ktoré majú za cieľ rozšíriť škálu pozitívnych znakov panenských olivových olejov a zdá sa, že tento výskum potrvá dlhšie ako sa predpokladalo v roku 2003, je potrebné stanoviť novú, dostatočne dlhú lehotu na zavedenie týchto metód do praxe. Z tohto dôvodu je potrebné, aby sa dátum, kedy sa mal začať uplatňovať článok 5 písm. c) nariadenia (ES) č. 1019/2002, znovu odložil. 1. júl 2006 ako deň, kedy sa začne uplatňovať tento článok, je v súlade s dátumom začiatku hospodárskeho roka.
(5)
V dôsledku toho je potrebné zmeniť a doplniť nariadenie (ES) č. 1019/2002.
(6)
Opatrenia ustanovené v tomto nariadení sú v súlade so stanoviskom Riadiaceho výboru pre oleje a tuky,
PRIJALA TOTO NARIADENIE:
Článok 1
V článku 12 ods. 2 nariadenia (ES) č. 1019/2002 sa tretí pododsek nahrádza nasledujúcim textom:
„Článok 5 písm. c) sa uplatňuje od 1. júla 2006.“
Článok 2
Toto nariadenie nadobúda účinnosť tretí deň po jeho uverejnení v Úradnom vestníku Európskej únie.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 8. októbra 2004